**Δρ. Άρης Κουμπαρέλης**

Τμήμα Ψηφιακών Μέσων & Επικοινωνίας, Ιόνιο Πανεπιστήμιο

**Θέμα 1ο**

Στις σελίδες που ακολουθούν παρατίθενται τέσσερις «**ομάδες στοιχείων**»: **Α, Β, Γ και Δ**. Κάθε μία από τις «ομάδες» αυτές αποτελείται από δύο Πίνακες: η **ομάδα στοιχείων Α** από τους **Πίνακες Α1 και Α2**, η **ομάδα στοιχείων Β** από τους **Πίνακες Β1 και Β2**, η **ομάδα στοιχείων Γ** από τους **Πίνακες Γ1 και Γ2** και η **ομάδα στοιχείων Δ** από τους **Πίνακες Δ1 και Δ2**.

**1ον)** Παρατηρήστε με προσοχή τους Πίνακες αυτούς, είτε στο πλαίσιο κάθε ομάδας στοιχείων της ίδιας χρονικής περιόδου, είτε στο πλαίσιο διαφορετικών ομάδων στοιχείων, δηλαδή, στοιχείων διαφορετικών περιόδων, συγκρίνετέ τες μεταξύ τους και διατυπώστε τις απορίες και τα ερωτήματά σας. Με άλλα λόγια, κάντε τις πίτες των πινάκων και συγκρίνετέ τες, είτε στο πλαίσιο της ίδιας περιόδου είτε διαχρονικά, και γράψτε τις σκέψεις και τις διαπιστώσεις σας.

**2ον)** Με βάση τις διαπιστώσεις αυτές συντάξτε ένα ερωτηματολόγιο αποτελούμενο από **κλειστές ερωτήσεις**. Μη γράψετε ερωτήσεις δημογραφικού χαρακτήρα.

Για το θέμα αυτό δεν χρειάζεται να αναζητήσετε πηγές από το διαδίκτυο ή από αλλού – μη χάσετε λοιπόν άδικα χρόνο. Τα στοιχεία που παρέχουν οι Πίνακες είναι αρκετά για να διατυπώσετε τις σκέψεις, τους προβληματισμούς σας, να προβείτε σε διαπιστώσεις αλλά και σε συμπεράσματα που προκύπτουν από την κριτική αντιμετώπιση των παρεχόμενων στοιχείων (data).

**Ομάδα στοιχείων Α: Εθνικές Εκλογές 1977**

**Πίνακας Α1:** Ποσοστό κομμάτων με βάση το εκλογικό σώμα, δηλαδή τους ψηφοφόρους.

|  |
| --- |
| **B' Βουλευτική Περίοδος, 20/11/1977**  |
| **Κόμματα** | **Έδρες** |  **(%)** | **Έγκυρα** |
| Νέα Δημοκρατία Κωνσταντίνος  | 171 | 41,84 | 2.146.365 |
| Πανελλήνιο Σοσιαλιστικό Κίνημα Ανδρέας  | 93 | 25,34 | 1.300.025 |
| Ένωση Δημοκρατικού Κέντρου | 16 | 11,95 | 612.786 |
| Κομμουνιστικό Κόμμα Ελλάδας | 11 | 9,36 | 480.272 |
| Εθνική Παράταξις | 5 | 6,82 | 349.988 |
| Συμμαχία Προοδευτικών & Αριστερών Δυνάμεων | 2 | 2,72 | 139.356 |
| Κόμμα Νεοφιλελευθέρων  | 2 | 1,08 | 55.494 |
| Λοιποί | 0 | 0,89 | 45.485 |
|  |  | **300** | **100%** | **5.129.771** |
|  |  | **Ψήφισαν** | 5.193.891 |
|  |  | **Άκυρα/Λευκά** | 64.120 |
|  |  | **% Άκυρων/Λευκών** | 1,23% |
|  |  | **Αποχή** | 1.209.847 |
|  |  | **Εγγεγραμμένοι** | 6.403.738 |
|  |  | **% Αποχής** | 18,89% |

**Πίνακας-Ιστόγραμμα Α2:** Ποσοστό κομμάτων εντός Βουλής με βάση τον αριθμό των βουλευτών.

**Ομάδα στοιχείων Β: Εθνικές Εκλογές 2000**

**Πίνακας Β1:** Ποσοστό κομμάτων με βάση το εκλογικό σώμα, δηλαδή τους ψηφοφόρους.

|  |
| --- |
| **Ι' Βουλευτική Περίοδος 9/4/2000**  |
| **Κόμματα** | **Έδρες** |  **(%)** | **Έγκυρα** |
| Πανελλήνιο Σοσιαλιστικό Κίνημα | 158 | 43,8 | 3.008.081 |
| Νέα Δημοκρατία | 125 | 42,73 | 2.934.948 |
| Κομμουνιστικό Κόμμα Ελλάδας | 11 | 5,52 | 379.280 |
| Συνασπισμός της Αριστεράς και της Προόδου | 6 | 3,2 | 219.988 |
| Λοιποί | 0 | 4,75 | 325.885 |
|  |  | **300** | **100%** | **6.868.182** |
|  |  | **Ψήφισαν** | 7.026.527 |
|  |  | **Άκυρα/Λευκά** | 158.345 |
|  |  | **% Άκυρων/Λευκών** | 2,25% |
|  |  | **Αποχή** | 2.346.014 |
|  |  | **Εγγεγραμμένοι** | 9.372.541 |
|  |  | **% Αποχής** | 25,03% |

**Πίνακας Β2:** Ποσοστό κομμάτων εντός Βουλής με βάση τον αριθμό των βουλευτών.

**Ομάδα στοιχείων Γ: Εθνικές Εκλογές 2015**

**Πίνακας Γ1:** Ποσοστό κομμάτων με βάση το εκλογικό σώμα, δηλαδή τους ψηφοφόρους.

|  |
| --- |
| **ΙZ' Βουλευτική Περίοδος 20/9/2015**  |
| **Κόμματα** | **Έδρες** |  **(%)** | **Έγκυρα** |
| Συνασπισμός Ριζοσπαστικής Αριστεράς | 145 | 35,46 | 1.925.904 |
| Νέα Δημοκρατία | 75 | 28,1 | 1.526.205 |
| Λαϊκός Σύνδεσμος Χρυσή Αυγή | 18 | 6,99 | 379.581 |
| Δημοκρατική Συμπαράταξη (ΠΑ.ΣΟ.Κ. - ΔΗΜ.ΑΡ.) | 17 | 6,28 | 341.390 |
| Κομμουνιστικό Κόμμα Ελλάδας | 15 | 5,55 | 301.632 |
| Το Ποτάμι | 11 | 4,09 | 222.166 |
| Ανεξάρτητοι Έλληνες  | 10 | 3,69 | 200.423 |
| Ένωση Κεντρώων | 9 | 3,43 | 186.457 |
| Λοιποί | 0 | 6,41 | 348.092 |
|  |  | **300** | **100%** | **5.431.850** |
|  |  | **Ψήφισαν** | 5.566.295 |
|  |  | **Άκυρα/Λευκά** | 134.445 |
|  |  | **% Άκυρων/Λευκών** | 2,42% |
|  |  | **Αποχή** | 4.274.230 |
|  |  | **Εγγεγραμμένοι** | 9.840.525 |
|  |  | **% Αποχής** | 43,43% |

**Πίνακας Γ2:** Ποσοστό κομμάτων εντός Βουλής με βάση τον αριθμό των βουλευτών.

**Ομάδα στοιχείων Δ: Εθνικές Εκλογές 2019**

**Πίνακας Δ1:** Ποσοστό κομμάτων με βάση το εκλογικό σώμα, δηλαδή τους ψηφοφόρους.

|  |
| --- |
| **ΙΗ' Βουλευτική Περίοδος 7/7/2019** |
| **Κόμματα** | **Έδρες** |  **(%)** | **Έγκυρα** |
| Νέα Δημοκρατία | 158 | 39,85 | 2.251.426 |
| Συνασπισμός Ριζοσπαστικής Αριστεράς | 86 | 31,53 | 1.781.180 |
| Κίνημα Αλλαγής | 22 | 8,1 | 457.527 |
| Κομμουνιστικό Κόμμα Ελλάδας | 15 | 5,3 | 299.595 |
| Ελληνική Λύση - Κυριάκος Βελόπουλος | 10 | 3,7 | 208.806 |
| ΜέΡΑ25 | 9 | 3,44 | 194.233 |
| Λοιποί | 0 | 8,08 | 456.760 |
|  |  | **300** | **100%** | **5.649.527** |
|  |  | **Ψήφισαν** | 5.727.004 |
|  |  | **Άκυρα/Λευκά** | 77.477 |
|  |  | **% Άκυρων/Λευκών** | 1,35% |
|  |  | **Αποχή** | 4.257.930 |
|  |  | **Εγγεγραμμένοι** | 9.984.934 |
|  |  | **% Αποχής** | 42,64% |

**Πίνακας Δ2:** Ποσοστό κομμάτων εντός Βουλής με βάση τον αριθμό των βουλευτών.

**Απαντήσεις - Διαπιστώσεις**

Ξεκινάμε με αριθμητική του Δημοτικού: Το σύνολο των βουλευτών είναι 300. Συνεπώς αφού το 100% της βουλής είναι 300 βουλευτές, το 1% αντιστοιχεί σε 3 βουλευτές. Το στοιχείο αυτό είναι αναγκαίο για ξέρει κανείς πόσοι βουλευτές αντιστοιχούν σε κάθε ποσοστό εκλογικού σώματος. Πρακτικά αυτό σημαίνει πως αν ένα κόμμα έχει ποσοστό εκλογικού σώματος Χ, για να βρούμε πόσο βουλευτές θα είχε με ένα πλήρως αναλογικό εκλογικό σύστημα δεν έχουμε παρά να πολλαπλασιάσουμε το αριθμό Χ επί 3: αν Χ = 25, τότε 25\*3=75, αν Χ = 12, τότε 12\*3=36 κ.ο.κ.

**Συγχρονική ανάλυση**

Από τη στιγμή που οι διαπιστώσεις που κάνουμε στηρίζονται σε μια μόνο εκλογική αναμέτρηση έχουν χαρακτήρα συγχρονικό. Η συγχρονική ανάλυση πρέπει να γίνει για κάθε εκλογική αναμέτρηση, με βάση τους Πίνακες και τα Ιστογράμματα κάθε εκλογικής αναμέτρησης. Έτσι, ο Πίνακας Α3 που ακολουθεί δεν είναι παρά μια σύμπτυξη του Πίνακα Α1 και του Ιστογράμματος Α1.

Ας δούμε, ως παράδειγμα συγχρονικής μελέτης, την εκλογική αναμέτρηση του 1977:

* **Πίνακας Α3 - Εκλογές 1977 (συσχετίζει τους Α1 και Α2 )**

|  |  |  |
| --- | --- | --- |
| **Κόμματα (εκλογές 1977)** | **%** **Βουλής–Έδρες** **(από Α2)** |  **(%)** **Εκλογικού σώματος** **(από Α1)** |
| Νέα Δημοκρατία Κωνσταντίνος  | 57% (171 έδρες) | 41,84 (125 έδρες) |
| Πανελλήνιο Σοσιαλιστικό Κίνημα Ανδρέας  | 31% (93 έδρες) | 25,34 (76 έδρες) |
| Ένωση Δημοκρατικού Κέντρου | 5,3% (16 έδρες) | 11,95 (36 έδρες) |
| Κομμουνιστικό Κόμμα Ελλάδας | 3,6% (11 έδρες) | 9,36 (28 έδρες) |
| Εθνική Παράταξις | 1,6% (5 έδρες) | 6,82 (20 έδρες) |
| Συμμαχία Προοδευτικών & Αριστερών Δυνάμεων | 0,7% (2 έδρες) | 2,72 (8 έδρες) |
| Κόμμα Νεοφιλελευθέρων  | 0,7% (2 έδρες) | 1,08 (4 έδρες) |
| **Λοιποί** | **0**  | **0,89**  |
|  |  | **100% (300 έδρες)** | **99,1% (297 έδρες)** |
|  |  | **Αποχή 18,89%** |

**Διαπίστωση 1ηΣ:** Υπάρχει μεγάλη διαφορά ανάμεσα στα ποσοστά των κομμάτων μετρούμενα με βάση το εκλογικό σώμα και σε αυτά των ποσοστών τους με βάση του βουλευτές – **βλέπε σύγκριση ποσοστών Πίνακα Α1 και Πίνακα-Ιστόγραμμα Α2,** δηλαδή, της στήλης **(%) Εκλογικού σώματος (από Α1)** και της στήλης **% Βουλής–Έδρες (από Α2).**

Με βάση το ποσοστό στο εκλογικό σώμα το πρώτο κόμμα θα είχε 125 έδρες. Ωστόσο, με βάση την κατανομή των εδρών που επιβάλλει το εκλογικό σύστημα έχει 171 έδρες: δηλαδή 46 έδρες παραπάνω. Το δεύτερο αντί για 76 έχει 93, δηλαδή, 17 παραπάνω. Το τρίτο αντί για 36 έχει 20 έδρες λιγότερες.

Αιτία γι’ αυτή τη διαφορά είναι το χρησιμοποιούμενο εκλογικό σύστημα (**Ενισχυμένη Αναλογική)** που πριμοδοτεί το πρώτο κόμμα με επιπλέον έδρες (βουλευτές) απ’ ό,τι θα είχε αν το εκλογικό σύστημα ήταν αναλογικό.

**Πιθανή ερώτηση 1ηΣ:** θεωρείται ότι το εκλογικό σύστημα της ενισχυμένης αναλογικής είναι δίκαιο; Αν ΟΧΙ γιατί; Αν ΝΑΙ γιατί;

**Διαπίστωση 2ηΣ:** η προηγούμενη δυσαναλογία εγείρει το ζήτημα αντιπροσωπευτικότητας του εκλογικού συστήματος και μοιραία προβληματισμούς για την ποιότητα της Κοινοβουλευτικής μας Δημοκρατίας.

**Πιθανή ερώτηση 2ηΣ:** σε τι βαθμό θεωρείται ότι το εκλογικό σύστημα της ενισχυμένης αναλογικής θέτει υπό αμφισβήτηση την αντιπροσωπευτικότητα της Κοινοβουλευτικής μας Δημοκρατίας;

**Πιθανή ερώτηση 3ηΣ:** ποιοι λόγοι “επιβάλλουν” τη χρήση ενός ενισχυμένου εκλογικού συστήματος;

**Διαπίστωση 3ηΣ:** με βάση τα ποσοστά παρατηρούμε τον έντονο δικομματισμό αφού τα πρώτα δύο κόμματα έχουν 67% (41,8 + 25,3) στο εκλογικό σώμα και 88% (51 + 31) στο βουλευτικό σώμα.

**Διαπίστωση 4ηΣ:** το ποσοστό απόχης, που φτάνει στο 19% περίπου, χρήζει επίσης διερεύνησης και ερμηνείας. Γιατί;

**Πιθανή ερώτηση 4ηΣ:** πώς κατά τη γνώμη σας εξηγείται το ποσοστό της αποχής του κοινού από τις εθνικές εκλογές;

**Διαχρονική ανάλυση**

Από τη στιγμή που οι διαπιστώσεις μας στηρίζονται σε δεδομένα διαφορετικών αναμετρήσεων, ο χαρακτήρας τους είναι διαχρονικός. Η σύγκριση στοιχείων διαφορετικών αναμετρήσεων είναι απολύτως αναγκαία, στο βαθμό που μας δίνει τη δυνατότητα να διαπιστώσουμε διαφορές μεταξύ διαφορετικών εποχών και να προσπαθήσουμε να εξηγήσουμε το γιατί. Ας δούμε μερικά παραδείγματα από τη σύγκριση της εκλογικής αναμέτρησης του 1977 με αυτή του 2000:

* **Πίνακας Β3 - Εκλογές 2000 (συσχετίζει τους Β1 και Β2)**

|  |  |  |
| --- | --- | --- |
| **Κόμματα (εκλογές 2000)** | **%** **Βουλής–Έδρες** **(από Β2)** |  **(%)** **Εκλογικού σώματος** **(από Β1)** |
| Πανελλήνιο Σοσιαλιστικό Κίνημα | 52,6% (158 έδρες) | 43,8 (135 έδρες) |
| Νέα Δημοκρατία | 41,6% (125 έδρες) | 42,73 (129 έδρες) |
| Κομμουνιστικό Κόμμα Ελλάδας | 3,6% (11 έδρες) | 5,52 (17 έδρες) |
| Συνασπισμός της Αριστεράς και της Προόδου | 2% (6 έδρες) | 3,2 (10 έδρες) |
| **Λοιποί** | **0**  | **4,75** |
|  |  | **100% (300 έδρες)** | **95,25% (291 έδρες)** |
|  |  | **Αποχή 25,03%** |

**Διαπίστωση 1ηΔ:** δυσαναλογία ποσοστών βουλής και εκλογικού σώματος υπάρχει και στα αποτελέσματα της εκλογικής αναμέτρησης του 2000.

Προφανώς το εκλογικό σύστημα το 2000 έχει γίνει πιο αναλογικό. Έτσι, ενώ το πρώτο κόμμα το ’77 με 42% (σχεδόν) είχε 171 έδρες, το 2000 με ποσοστό 44% (σχεδόν) έχει 158 έδρες.

**Πιθανή ερώτηση 1ηΔ:** με ποιο κριτήριο αλλάζει η αναλογικότητα του εκλογικού συστήματος;

**Πιθανή ερώτηση 2ηΔ:** η αναλογικότητα του εκλογικού συστήματος είναι συνάρτηση της αντίληψης περί δημοκρατίας των κομμάτων, ή, συνάρτηση άλλων σκοπιμοτήτων (πχ σταθερότητας του πολιτικού συστήματος);

**Διαπίστωση 2ηΔ :** Ο αριθμός των κομμάτων που μπήκαν στη βουλή το 1977 ήταν 7, ενώ το 2000 ήταν μόνο 4. Γιατί;

**Διαπίστωση 3ηΔ:** οι **Λοιποί** στην εκλογική αναμέτρηση του 2000 (δηλαδή τα κόμματα που δεν μπήκαν στη βουλή) σχεδόν πενταπλασιάστηκαν από 0,89% που ήταν το 1977, πήγαν στο 4,75%. Πρακτικά αυτό σημαίνει ότι στις εκλογές του 2000 πολλά κόμματα έμειναν εκτός βουλής. Γιατί;

* **Πίνακας Γ3 - Εκλογές 2015 (συσχετίζει τους Γ1 και Γ2 )**

|  |  |  |
| --- | --- | --- |
| **Κόμματα (εκλογές 2015)** | **%** **Βουλής – Έδρες** **(από Γ2)** |  **(%)** **Εκλογικού σώματος** **(από Γ1)** |
| Συνασπισμός Ριζοσπαστικής Αριστεράς (ΣΥΡΙΖΑ) | 48,3% (145 έδρες) | 35,46% (106 έδρες) |
| Νέα Δημοκρατία | 25% (75 έδρες) | 28,1% (84 έδρες) |
| Λαϊκός Σύνδεσμος Χρυσή Αυγή | 6% (18 έδρες) | 6,99% (21 έδρες) |
| Δημοκρατική Συμπαράταξη (ΠΑ.ΣΟ.Κ. - ΔΗΜ.ΑΡ.) | 5,6% (17 έδρες) | 6,28% (19 έδρες) |
| Κομμουνιστικό Κόμμα Ελλάδας | 5% (15 έδρες) | 5,55% (17 έδρες) |
| Το Ποτάμι | 3,6% (11 έδρες) | 4,09% (12 έδρες) |
| Ανεξάρτητοι Έλληνες  | 3,3% (10 έδρες) | 3,69% (11 έδρες) |
| Ένωση Κεντρώων | 3% (9 έδρες) | 3,43% (10 έδρες) |
| **Λοιποί** | **0% (0 έδρες)** | **6,41% (0 έδρες)** |
|  |  | **99,8% (300 έδρες)** | **93,59% (280 έδρες)** |
|  |  | **Αποχή 43,43%** |

**Διαπίστωση 4ηΔ:** οι **Λοιποί** στην εκλογική αναμέτρηση του 2015 εξαπλασιάστηκαν φτάνοντας στο 6,4% από το 0,89% που ήταν το 1977 και οκταπλασιάστηκαν σε σχέση με τις εκλογές του 2019 (8,08%). Γιατί;

**Πιθανή ερώτηση 3ηΔ:** υπάρχει κάποια σχέση ανάμεσα στην αναλογικότητα των αποτελεσμάτων και τον παράγοντα Λοιποί που εκφράζει διαφυγόντες ψήφους;

**Προφανώς ΝΑΙ:** προκύπτει από τα κοκκινωπά γράμματα των Πινάκων Α3, Β3, Γ3 και Δ3.

* **Πίνακας Δ3 - Εκλογές 2019 (συσχετίζει τους Δ1 και Δ2)**

|  |  |  |
| --- | --- | --- |
| **Κόμματα (εκλογές 2016)** | **%** **Βουλής–Έδρες** **(από Δ2)** |  **(%)** **Εκλογικού σώματος** **(από Δ1)** |
| Νέα Δημοκρατία | 52,6 (158 έδρες) | 39,85% (120 έδρες) |
| Συνασπισμός Ριζοσπαστικής Αριστεράς (ΣΥΡΙΖΑ) | 28,6% (86 έδρες) | 31,53 (95 έδρες) |
| Κίνημα Αλλαγής | 7,3% (22 έδρες) | 8,1 (24 έδρες) |
| Κομμουνιστικό Κόμμα Ελλάδας | 5% (15 έδρες) | 5,3 (16 έδρες) |
| Ελληνική Λύση  | 3,3% (10 έδρες) | 3,7 (11 έδρες) |
| ΜέΡΑ25 | 3% (9 έδρες) | 3,44 (10 έδρες) |
| **Λοιποί** | **0** | **8,08** |
|  |  | **99,8% (300)** | **91,92% (276 έδρες)** |
|  |  | **Αποχή 42,64%** |

**Διαπίστωση 5ηΔ:** η **Απόχη** από το 18,89% το 1977 πάει στο 25,03% το 2000, ανέβηκε δηλαδή κατά 55% περίπου. Γιατί;

**Διαπίστωση 6ηΔ:** η **Απόχη** από το 18,89% του 1977 πάει στο 43% το 2015 και το 2019, ανέβηκε δηλαδή κατά 130% περίπου. Γιατί;

**Πιθανή ερώτηση 4ηΔ:** ποιος είναι ο ρόλος της Αποχής στη διαμόρφωση των αποτελεσμάτων των εκλογικών αναμετρήσεων;

**Πιθανή ερώτηση 5ηΔ:** ποιος είναι ο ρόλος της Αποχής στη διαμόρφωση της ποιότητας του πολιτικού διαλόγου και των δικαιωμάτων των ψηφοφόρων στην άσκηση κριτικής του πολιτικού συστήματος;

**Έχοντας ήδη διαμορφώσει εικόνα, η διερεύνηση σταματά εδώ**…

Θα χρειάζονταν άλλες 2 τουλάχιστον σελίδες με ανάλογες διαπιστώσεις για κάθε εκλογική αναμέτρηση.

Θα χρειάζονταν επίσης παραπομπές με δεδομένα του εκάστοτε ισχύοντος εκλογικού συστήματος.

Και, τέλος, θα χρειάζονταν η παράθεση των απόψεων εκείνων των πολιτικών που πιστεύουν στα ενισχυμένα εκλογικά συστήματα θεωρώντας πως έτσι **α)** διασφαλίζουν αυτοδύναμες κυβερνήσεις και πως **β)** έτσι αποφεύγονται οι συχνές εκλογικές αναμετρήσεις.

Και οι δύο απόψεις (**α**) και (**β**) συγκλίνουν στην ιδέα ότι τα πολιτικά κόμματα δυσκολεύονται να βρουν ένα πλαίσιο μεταξύ τους συναίνεσης, γεγονός που καθιστά τα ενισχυμένα εκλογικά συστήματα αναγκαία.

**Το ερωτηματολόγιο**

**Ερώτηση 1η (από την πιθανή ερώτηση 1ηΣ)**

**Θεωρείται ότι το εκλογικό σύστημα της ενισχυμένης αναλογικής είναι δίκαιο;**

ΝΑΙ ΟΧΙ

**Ερώτηση 2η**

**Αν απαντήσατε ΝΑΙ στην Ερώτηση 1, ποια από τις παρακάτω εξηγήσεις σάς εκφράζει περισσότερο – σημειώστε έως 2 από τις παρακάτω απαντήσεις.**

α) Είναι αναγκαίο σύστημα προκειμένου να έχουμε σταθερές κυβερνήσεις

β) Το πρώτο σε ψήφους κόμμα πρέπει να κυβερνά

γ) Αν δεν υπήρχε ενισχυμένη αναλογική η εκάστοτε κυβέρνηση θα ήταν υποχρεωμένη να συμβιβάζεται με τις απόψεις της συγκυβερνώσας μειοψηφίας

δ) Αν δεν υπήρχε η ενισχυμένη αναλογική η πολυφωνία στη βουλή θα ήταν χαοτική

**Ερώτηση 3η**

**Αν απαντήσατε ΟΧΙ στην Ερώτηση 1, ποια από τις παρακάτω εξηγήσεις σάς εκφράζει περισσότερο – σημειώστε έως 2 από τις παρακάτω απαντήσεις.**

α) Η ενισχυμένη αναλογική έρχεται σε σύγκρουση με τη βούληση του εκλογικού σώματος

β) Η ενισχυμένη αναλογική ευνοεί τις μονοκομματικές κυβερνήσεις, γεγονός που ενισχύει τη δυνατότητα κυβερνητικής αυθαιρεσίας

γ) Η ενισχυμένη αναλογική είναι απόδειξη της ανωριμότητας του πολιτικού διαλόγου μεταξύ των κομμάτων

δ) Η ενισχυμένη αναλογική, στο βαθμό που ενισχύει την μη αντιπροσωπευτικότητα μεταξύ εκλογικού σώματος και βουλής, θέτει υπό αμφισβήτηση την ποιότητα της κοινοβουλευτικής δημοκρατίας

**Ερώτηση 4η (από την πιθανή ερώτηση 2ηΣ):**

**Σε τι βαθμό (από το 1 έως το 10) θεωρείται ότι το εκλογικό σύστημα της ενισχυμένης αναλογικής θέτει υπό αμφισβήτηση την αντιπροσωπευτικότητα της κοινοβουλευτικής μας δημοκρατίας;**

|  |  |  |
| --- | --- | --- |
| **Δεν την θέτει υπό αμφισβήτηση**  | 1 2 3 4 5 6 7 8 9 10  | **Την θέτει υπό αμφισβήτηση**  |

**Ερώτηση 4η (από την πιθανή ερώτηση 1ηΔ):**

**Με βάση ποιο κριτήριο θεωρείτε ότι πρέπει να αποφασίζετε η αναλογικότητα του εκλογικού συστήματος στην Ελλάδα; – σημειώστε έως 2 από τις παρακάτω απαντήσεις.**

α) Με κριτήριο την δημοκρατικότητα των πολιτευτών και των πολιτικών κομμάτων

β) Με κριτήριο τις προβλέψεις των αποτελεσμάτων και το αν αυτές οι προβλέψεις βολεύουν το εκάστοτε κυβερνόν κόμμα

γ) Με κριτήριο τη δυνατότητα συνεργασιών μεταξύ των πολιτικών κομμάτων

δ) Με κριτήριο την αντιπροσωπευτικότητα βουλής και εκλογικής ψήφου

**Ερώτηση 5η**

**Θεωρείτε ότι η κοινοβουλευτική μας Δημοκρατία είναι αντιπροσωπευτική;**

Πολύ αντιπροσωπευτική

Αρκετά αντιπροσωπευτική

Όχι ιδιαίτερα αντιπροσωπευτική

Καθόλου αντιπροσωπευτική

**Ερώτηση 6η (από τις πιθανές ερωτήσεις 4ηΔ & 5ηΔ):**

**Με δεδομένο ότι η Αποχή από τις εκλογές έχει πλέον ξεπεράσει το 40% (το 2015 και 2019) , ποια από τις παρακάτω προτάσεις σας εκφράζει καλύτερα; – σημειώστε έως 2 από τις παρακάτω απαντήσεις.**

α) Η αποχή από τις εκλογές συνιστά αδιαφορία (περιφρόνηση) για τα κοινά και ως εκ τούτου είναι απορριπτέα

β) Η αποχή από τις εκλογές μαρτυρά την αποτυχία του πολιτικού μας συστήματος (πολιτικών και κομμάτων)

γ) Η αποχή από τις εκλογές αποτελεί δείκτη της από-πολιτικοποίησης αυτών που απέχουν

δ) Η αποχή είναι κάτι φυσιολογικό όταν το ποσοστό της είναι χαμηλό, και επικίνδυνο για τη δημοκρατία όταν το ποσοστό της είναι υψηλό

**Έχοντας ήδη παραθέσει ένα δείγμα ερωτήσεων, η σύνταξη ερωτήσεων σταματά εδώ**…